הוועדה לענייני ביקורת המדינה, כנסת 19, פרוטוקול מספר 112, 2014-05-14 09:00

אמנון כהן: בוקר טוב.

אמנון כהן: אני פותח את ישיבת הוועדה לענייני ביקורת המדינה.

אמנון כהן: על סדר היום פינוי בסיס חיל האוויר והחלל, דוח מבקר המדינה מספר 64ב, עמוד 197.

אמנון כהן: קראתי את הדוח וחשבתי שאני נמצא במדינה אחרת.

אמנון כהן: בשנת 2008-2009 מקבלים החלטות ודבר לא זז ולא מתקדם.

אמנון כהן: חורה לי שלא עומדים בהחלטות ובמשרדי הממשלה מסתירים מידע ולא מעבירים את הידע ואת הדוחות.

אמנון כהן: מבחינתי זה חמור מאוד, אבל בואו נראה את השתלשלות העניינים כדי שנוכל להתקדם.

אמנון כהן: משרד המבקר, תנו לנו את עיקרי הדוח.

אמנון כהן: לאחר מכן נשמע את המבוקרים ונשמע היכן התקדמו והיכן זה עומד.

אמנון כהן: אני מקווה שבסוף הדיון תהיה בשורה טובה כי אני רוצה להתקדם.

אמנון כהן: אני מקווה שלא נזדקק לדיון המשך ושלא אצטרך להעלות את הנושא בפגישתי בשבוע הבא עם מנכ"ל משרד הביטחון ולא אצטרך לומר לו איך המשרד שלו עובד ואיך הוא מתפקד כאשר במשך שש שנים לא עשו דבר.

אמנון כהן: אני לא רוצה להגיע לזה.

אמנון כהן: מתי יש לי פגישה עם מנכ"ל משרד הביטחון?

<חנה פריידין: ב-21 לחודש.

<חנה פריידין: ביום רביעי הבא.

אמנון כהן: תרכזי לי את כל מה שקשור למשרד הביטחון כדי שנראה את אופן העבודה השלומיאלי שם כדי שידע איך עובד המשרד שלו.

אמנון כהן: אם שש שנים זה תקוע, מותר לי לומר הכול.

<יוסי ביינהורן: אדוני היושב ראש, הדוח עליו מקיימים דיון היום הוא בעינינו דוח חמור מאוד והוא נוגע בעיקר להתנהלות לא תקינה של משרד הביטחון.

<יוסי ביינהורן: יש לנו גם טענה לרשות מקרקעי ישראל ממנה אנחנו תובעים הרבה יותר תשומת לב ומעורבות בתחומים שנמצאים בתחום אחריותה.

<יוסי ביינהורן: מה יש כאן.

<יוסי ביינהורן: נעשה את זה בפשטות ואחר כך נקריא את זה בצורה מדויקת.

<יוסי ביינהורן: יש כאן סחבת או אפילו התרשלות מתמשכת ובעינינו בלתי סבירה מדצמבר 2009 בפינוי בסיס חיל האוויר שעל פי ההסכם היה אמור להימסר כבר בדצמבר 2009 ואנחנו היום במאי 2014.

<יוסי ביינהורן: הבסיס הזה עדיין לא משוחרר ממבנים ומתשתיות.

<יוסי ביינהורן: הגופים שצריכים לקבל אותו, התעשייה האווירית ורשות שדות התעופה, מחכים בכיליון עיניים לקבל אותו ועדיין רחוקה הדרך ולא ברורה גם מידת הזיהום של הקרקע באזור שיכול להיות שהיא הולכת ומתפשטת וגם פוגעת בבריאות הציבור.

<יוסי ביינהורן: יש כאן דוח שמצביע על אי מסירת מידע חיוני היה צריך למסור אותו משרד הביטחון בנושא זיהום הקרקע הן במסגרת המשא ומתן עם הגופים שצריכים לקבל אותו והן במסירתו למשרד להגנת הסביבה שהוא הגוף המוסמך.

<יוסי ביינהורן: כאשר המידע הזה כבר התקבל, הוא התקבל חלקית וכאמור, המידע הזה היה בידי משרד הביטחון.

<יוסי ביינהורן: הייתה כאן גם מסירת מידע שהיה בה כדי להטעות במסגרת המשא ומתן לגבי השאלה מה ההסכמה והאם יש הסכמה על כך שהקרקע תימסר כמות שהיא.

<יוסי ביינהורן: לא מצאנו לזה שום תימוכין ואיזשהו הסכם בעניין הזה ולכן בעצם משרד הביטחון היה צריך לפנות את המקום ללא כל חלופה אחרת.

<יוסי ביינהורן: כאמור, יש כאן גם טענה לרשות מקרקעי ישראל שהיא הסמכות על הקרקע, שהיא הייתה צריכה להיות הרבה יותר נחרצת, הרבה יותר מעורבת בחמש השנים שעברו.

<יוסי ביינהורן: השאלה היא למה הקרקע לא נמסרת כפי שצריך ומדוע היא לא נמסרת לרשויות שצריכות לקבל אותה, שצריכות את הקרקע הזאת לצורכיהם ולצרכים מוצדקים ועל הדבר הזה בעצם עיקר הדוח ובזה אנחנו מתמקדים.

<יוסי ביינהורן: ברשותך, כדי לעשות את הדבר מדויק, אנחנו נקריא את עיקרי הדוח.

אמנון כהן: לא.

אמנון כהן: לא צריך.

<יוסי ביינהורן: אני מבקש כן להקריא כי זה חשוב להבנה המדויקת של מה היה כאן.

אמנון כהן: אני משתוקק לקבל את התשובה .

<יוסי ביינהורן: יכול להיות שדרך זה התשובות יתקבלו.

אמנון כהן: בבקשה.

<נאוה מרגלית: בשנת 2002 החליטה ממשלת ישראל להטיל על משרד הביטחון ועל רשות מקרקעי ישראל לקדם את העתקתם של מחנות צה"ל ממרכז הארץ לנגב ולגליל.

<נאוה מרגלית: מהלך זה כלל, בין היתר, את העתקתו של בסיס חיל האוויר והחלל (בח"א 27) לבסיס ח"א בנבטים.

<נאוה מרגלית: החל משנת 2005 ניהלו התעשייה האווירית ורשות שדות התעופה משא ומתן עם רשות מקרקעי ישראל בנוגע לאפשרות לקבל לרשותם חלקים משטח בח"א 27 ובאפריל 2010 קבע בורר שמינו גופים אלה את חלקם המיועד בשטח.

<נאוה מרגלית: בדצמבר 2008 חתמו משרד האוצר, משרד הביטחון ורשות מקרקעי ישראל על הסדר לפינוי בח"א 27.

<נאוה מרגלית: בהסדר נקבע כי עד לסוף דצמבר 2009 יעביר משרד הביטחון לידי הרשות את המקרקעין בבח"א 27 כשהם פנויים מכל אדם, מבנה או חפץ.

<נאוה מרגלית: בהסדר גם נקבע כי אם הגורמים המוסמכים במשרד להגנת הסביבה וברשות הממשלתית למים ולביוב ידרשו שיקום קרקע ומים, הוא יבוצע על ידי משרד הביטחון לא יאוחר ממועד החזרת השטח לרשות וימומן באופן הבא: משרד הביטחון יממן 85 אחוזים ומשרד הביטחון 15 אחוזים.

<בצלאל טרייבר: משרד האוצר.

<בצלאל טרייבר: לא משרד הביטחון.

<בצלאל טרייבר: אנחנו רגילים לטעויות האלה.

<יוסי ביינהורן: אני מציע שתחזור בך מהמילה רגילים.

<בצלאל טרייבר: אנחנו רגילים.

<יוסי ביינהורן: זאת הייתה טעות הקראה.

<יוסי ביינהורן: בדוח כתוב משרד האוצר.

<בצלאל טרייבר: לא התכוונתי לכך.

<בצלאל טרייבר: אני חוזר בי.

<יוסי ביינהורן: לכן את המילה רגילים לזה, צריך לקחת בחזרה.

אמנון כהן: בצלאל, לפעמים מקבלים את הדברים ביושר.

אמנון כהן: אתם גורמים לכך שיאמרו את הדברים האלה.

<בצלאל טרייבר: לזה התכוונתי.

אמנון כהן: כן.

אמנון כהן: ביושר.

<בצלאל טרייבר: נכון.

אמנון כהן: כי לא מפנים.

אמנון כהן: אם הייתם מפנים, לא היינו יושבים כאן היום.

<בצלאל טרייבר: לזה התכוונתי.

אמנון כהן: תמשיכי.

<נאוה מרגלית: אני מתנצלת.

<נאוה מרגלית: הוא ימומן באופן הבא: משרד האוצר יממן 85 אחוזים מהעלויות ומשרד הביטחון 15 אחוזים.

<נאוה מרגלית: בסוף דצמבר 2009 סיים חיל האוויר לפנות את יחידותיו מבח"א 27 והפסיק את פעילותו בבסיס.

<נאוה מרגלית: במועד סיום הביקורת, מרץ 2013, משרד הביטחון טרם העביר את שטח הבסיס לידי רשות מקרקעי ישראל.

<נאוה מרגלית: עיקרי הממצאים.

<נאוה מרגלית: על אף הסדר הפינוי, עד מועד סיום הביקורת הותיר משרד הביטחון בבסיס מבנים ותשתיות ולא פעל לניקוי הקרקע שזוהמה במשך שנים.

<נאוה מרגלית: כתוצאה מכך התעשייה האווירית ורשות שדות התעופה הזקוקות לקרקע לצורך הרחבת פעילותן, לא קיבלו אותה.

<נאוה מרגלית: על פי מסמכי אגף מבצעים לוגיסטיים ונכסים שבמשרד הביטחון, הדבר נעשה מתוך העדפה להחזיר את הקרקע כמות שהיא כדי לחסוך במשאבים.

<נאוה מרגלית: בינואר 2009 הנחה אגף מבצעים לוגיסטיים ונכסים את חיל האוויר להקפיא כל פעילות הנוגעת להריסת מבנים ותשתיות בבח"א 27.

<נאוה מרגלית: הנחיית האגף והחלטת חיל האוויר בעקבותיה שלא להמשיך בביצוע סקר קרקע בשטח הבסיס, למרות ממצאי סקר גז-קרקע מדצמבר 2008 שהיו ברשותם ושהצביעו על זיהום קרקע, עצרו למעשה את תהליך פינוי השטח ואת הפעילות לשיקום הקרקע.

<נאוה מרגלית: הדבר נעשה בלי שאגף מבצעים לוגיסטיים ונכסים תיאם זאת עם המשרד להגנת הסביבה ועם רשות המים.

<נאוה מרגלית: רק בפברואר 2013 הנחה סמנכ"ל וראש אגף מבצעים לוגיסטיים ונכסים את חיל האוויר לפנות את הקרקע ולהחזירה לידי רשות מקרקעי ישראל עד נובמבר 2014.

<נאוה מרגלית: בשל כך עד אז חיל האוויר טרם החל בפינוי השטח ובפעולות להשלמת סקר קרקע, טרם התברר היקף הזיהום בקרקע וחומרתו ולא ניתן לדעת אם במשך השנים התפשט הזיהום וחלחל למי התהום, ואם כן, מה הן המשמעויות הנובעות מכך לסביבה.

<נאוה מרגלית: מאז אוגוסט 2010 רשות מקרקעי ישראל רשות מקרקעי ישראל לא פעלה בשיטתיות ובנחרצות מול משרד הביטחון לקבלת הקרקע לידיה בהתאם לתנאיו של הסדר הפינוי ולא יזמה פעולה כדי לחייב את משרד הביטחון למלא את מה שנקבע בו.

<נאוה מרגלית: הדבר אפשר במידה רבה את עיכוב התהליך מצד המשרד.

<נאוה מרגלית: אגף מבצעים לוגיסטיים ונכסים לא פעל בנחרצות לקדם את המשא ומתן שניהל עם התעשייה האווירית ועם רשות שדות התעופה על דעת רשות מקרקעי ישראל כדי להביא להסכמתן לקבל את הקרקע כמות שהיא, בין היתר בשל כך הוא לא הגיע לסיכום עמן ונגרם עיכוב בהחזרת הקרקע.

<נאוה מרגלית: באוגוסט 2010 הסכימה רשות מקרקעי ישראל לניהול מגעים ישירים בין משרד הביטחון לתעשייה האווירית ולרשות שדות התעופה בנוגע לקבלת הקרקע כמות שהיא בלי שנטלה בהם חלק, דבר שפגע ביכולתה לקדם את החזרת השטח תוך ראייה מערכתית של טובת המדינה.

<נאוה מרגלית: בכך הסירה הרשות מעליה את האחריות להחשת תהליך פינוי הקרקע וניקויה, הליך אשר נקבע בהסדר הפינוי.

<נאוה מרגלית: יש בכך כדי להצביע על התנהלות שאינה תקינה, במיוחד נוכח כך שהמגעים לא הניבו תוצאות.

<נאוה מרגלית: בדצמבר 2009 הודיע אגף מבצעים לוגיסטיים ונכסים לתעשייה האווירית כי פינוי שטח בח"א 27 והשבתו לידי רשות מקרקעי ישראל כמות שהיא, סוכם בין משרד האוצר לרשות מספר חודשים קודם לכן ובינואר 2010 הודיע אגף מבצעים לוגיסטיים ונכסים לרשות כי ישנה הסכמה של התעשייה האווירית ושל רשות שדות התעופה לקבל את הקרקע עם המבנים הקיימים.

<נאוה מרגלית: לא נמצאו סימוכין להסכמות אלה.

<נאוה מרגלית: הודעות אלה הציגו בפני רשות מקרקעי ישראל והתעשייה האווירית תמונת מצב שהיה בה כדי להטעות.

<נאוה מרגלית: למרות פניות חוזרות ונשנות של המשרד להגנת הסביבה לצה"ל ולמשרד הביטחון, דרישה לקבל את ממצאי סקר הגז-קרקע מדצמבר 2008 שהיו ברשותם ושהצביעו על זיהום קרקע, לרבות האפשרות לזיהום מי תהום, גופים אלה לא העבירו אותם לידיו.

<נאוה מרגלית: בנובמבר 2010 העביר אגף מבצעים לוגיסטיים ונכסים למשרד להגנת הסביבה מסמך דל תוכן בנוגע לתכולות הדוח המלא של הסקר אשר לא שיקף אותו כלל ורב היה הנסתר בו על הגלוי.

<נאוה מרגלית: אי העברת ממצאי הסקר היא התנהלות חמורה שפגעה ביכולתו של המשרד להגנת הסביבה להעריך את הזיהומים הצפויים ואת חומרתם, כמו גם את הסכנות לסביבה והמשמעויות של ההזנחה המתמשכת שכרוכה באי הטיפול בהם.

<נאוה מרגלית: משרד מבקר המדינה רואה בחומרה אי העברת מידע מהותי זה שהיה בידי האגף למבצעים לוגיסטיים ונכסים שידע כי הוא נחוץ לגורמים הנוגעים לעניין.

<נאוה מרגלית: יש בכך משום פגיעה קשה בכללי מינהל תקין.

<נאוה מרגלית: משרד מבקר המדינה העלה ליקויים משמעותיים בהתנהלות אגף מבצעים לוגיסטיים ונכסים שבמשרד הביטחון בכל הקשור לטיפולו בפינוי הקרקע ובניקויה מזיהומים לקראת החזרתה לידי רשות מקרקעי ישראל שבחלקה יש משום פגיעה קשה בכללי מינהל תקין.

<נאוה מרגלית: התנהלות זו והיעדר פעולה נחרצת מצד רשות מקרקעי ישראל להחשת ההליכים גרמו לעיכוב של שנים בהשבת שטח בח"א 27 לידי רשות מקרקעי ישראל ובהעברתו לתעשייה האווירית ולרשות שדות התעופה הזקוקות לו לצורך הרחבת פעילותן, וכן גרמו לסכנה של המשך התפשטות זיהומי הקרקע לרבות החשש שטרם נבדק לחלחול הזיהום למי התהום.

<נאוה מרגלית: נוכח הליקויים המשמעותיים שעלו בדוח ביקורת זה ובהתחשב בעיכוב של שנים מצד משרד הביטחון בטיפולו בנושא, עליו לפעול לאלתר בהתאם להסדר האמור לפינוי ולניקוי שטח הבסיס לרבות השלמת סקר הקרקע וזאת בלוח הזמנים הקצר ביותר האפשרי.

<נאוה מרגלית: עד כאן.

אמנון כהן: תודה.

אמנון כהן: בצלאל, משרד הביטחון, בבקשה.

אמנון כהן: לאחר מכן נשמע את מינהל מקרקעי ישראל, המשרד להגנת הסביבה, רשות המים ומשרד האוצר שחשבתי שצריך להיות כאן.

אמנון כהן: מי ממשרד האוצר נמצא כאן?

<רועי קונפינו: אני, רועי, אגף התקציבים, משרד האוצר.

<רועי קונפינו: בוקר טוב.

אמנון כהן: אתה מכיר את הסיפור?

<רועי קונפינו: אני מכיר את הסיפור.

<רועי קונפינו: למען האמת, הצוות הרלוונטי לא היה יכול להיות כאן.

<רועי קונפינו: אני מצוות ביטחון.

<רועי קונפינו: הצוות שאחראי על התחום הזה הוא צוות אחר.

אמנון כהן: אני לא רוצה דיון סרק.

אמנון כהן: אני רוצה לקיים דיון ממצה.

אמנון כהן: כשאני מבקש לפני חודש לשלוח בן אדם מתאים ושיפנה את לוח הזמנים שלו, זה כי אנחנו עושים דיונים מקצועיים והמטרה שלנו היא לתקן את הליקויים ולא למרוח את הנושא.

אמנון כהן: אני לא אקבל מריחות מאף אחד, כולל אותך.

אמנון כהן: אתה תצא החוצה עכשיו, תתייעץ ותביא את האנשים שקשורים לנושא.

אמנון כהן: אני רוצה רק את האנשים שקשורים לזה.

אמנון כהן: אם לא יהיו לך תשובות, שר האוצר יבוא בפעם הבאה.

אמנון כהן: אני רוצה לסגור את הנושא.

אמנון כהן: לכן, אם אתה יודע לסגור נושא, שב כאן, אבל אם אתה לא יודע לסגור נושא, בינתיים נשמע את הסקירה של הנוכחים ויבוא האדם המתאים או שאתה תתייעץ אתו.

אמנון כהן: אני רוצה לסגור את הנושא.

<רועי קונפינו: אין בעיה.

אמנון כהן: אתם צריכים להביא 85 אחוזים מהמימון ואני לא יודע היכן זה עומד.

אמנון כהן: אם יש כאן משא ומתן, אני רוצה לסגור את זה בדיון הזה, כי אם לא, זה עולה דרגה, עולה למנכ"ל משרד הביטחון ולשר האוצר והם צריכים לבוא ולסגור את הנושא.

אמנון כהן: לא יכול להיות ששש-שבע שנים תמרחו את הדברים ובינתיים המחירים עולים.

אמנון כהן: בסוף הכול של המדינה.

אמנון כהן: אומרים שאין כסף, אבל הנה הכסף כאן ומזמן היינו יכולים להוציא את זה לפועל ואז המפעל היה מתרחב, היה מכניס עוד הכנסות למדינה, היה משלם לכם עוד תמלוגים, אבל אתם תקועים בחור של הגרוש ולא עושים בדיקה.

אמנון כהן: לא רוצים להוציא עכשיו שני מיליון אלא אחר כך תקבלו 200-300 מיליון, אבל לא מסתכלים על זה.

אמנון כהן: כאמור, אני רוצה למצות את הדיון.

אמנון כהן: תגיד עכשיו מה שאתה רוצה להגיד.

<רועי קונפינו: בשמחה.

<רועי קונפינו: אני יכול להגיד שביחס לדוח ביקורת זה, לא קראתי אותו אבל הצוות הרלוונטי קרא אותו.

אמנון כהן: אם כן, למה אתה מדבר?

אמנון כהן: אני התעקשתי שיבוא נציג האוצר כי אתה רלוונטי.

אמנון כהן: אמרתי שאני רוצה לסגור את הנושא ואני לא יכול לסגור אותו בלי האוצר כי אתם עוגן חשוב והייתה כאן החלטה.

אמנון כהן: לומר שאתה לא קשור ואתה כן קשור - - -

<רועי קונפינו: לא, אני לא אומר שאני לא קשור.

אמנון כהן: אני צריך לסגור נושא.

אמנון כהן: אם ברמה שלך אתה יכול לסגור, טוב, אבל אם לא, תביא את ראש אגף התקציבים או את מאיר בינג.

אמנון כהן: תביא את מי שאתה רוצה אבל אני רוצה לסגור נושא.

<רועי קונפינו: אנחנו נביא את מי שתרצה.

<רועי קונפינו: אני רק אומר שאנחנו לפני כחצי שנה, עת קיבלנו לידינו את טיוטת הדוח, התייחסנו לטיוטה.

אמנון כהן: ראית מה קוגן כתב?

אמנון כהן: גם זה לא מוצא חן בעיני אבל הוא כתב שאין לו שום נגיעה.

אמנון כהן: איך אין לו שום נגיעה?

אמנון כהן: הנה, יש לנו מסמך של קוגן.

אמנון כהן: לזה אתה מתייחס?

אמנון כהן: על זה אתה מדבר?

<רועי קונפינו: נכון.

<רועי קונפינו: כן.

<רועי קונפינו: הדוח לא מתייחס אלינו.

אמנון כהן: מי קבע?

אמנון כהן: קרא את הדוח ותגיד לי אם לא מתייחסים אליכם.

<רועי קונפינו: אני קראתי את הדוח וזאת הבנתי.

אמנון כהן: זה לא מתייחס אליכם?

<רועי קונפינו: להבנתי לא.

אמנון כהן: תראה את הסעיף בו כתוב שהאוצר יממן 85 אחוזים ומשרד הביטחון 15 אחוזים.

אמנון כהן: יש לכם הסכם.

אמנון כהן: האוצר חתום על ההסכם?

אמנון כהן: האוצר חתום.

<רועי קונפינו: לא.

<רועי קונפינו: אנחנו לא מתכחשים להסכם.

אמנון כהן: אי אפשר להתכחש.

אמנון כהן: כתוב שם שהאוצר יממן ב-85 אחוזים.

אמנון כהן: יש הסכם.

אמנון כהן: אתם לא מכבדים הסכמים?

<רועי קונפינו: לא.

<רועי קונפינו: אף אחד לא אמר שאנחנו לא מכבדים הסכמים.

אמנון כהן: אז איך אתה לא קשור לזה?

אמנון כהן: לא הבנתי.

<רועי קונפינו: לא הבנתי מטיוטת הדוח שיש איזושהי טענה.

אמנון כהן: יש טענה שאתה לא שילמת 85 אחוזים, משרד הביטחון לא שילם 15 אחוזים ב-2009 על פי החלטה שלכם וזה היה צריך לעבור למינהל והמינהל היה צריך לקבל את זה אחרי ניקוי הקרקע.

אמנון כהן: לא שילמת את הכסף הזה ועכשיו תגיד לי למה.

<רועי קונפינו: אני מתנצל.

<רועי קונפינו: יכול להיות שלא הבנתי את הדוח.

אמנון כהן: תקרא שוב את הדוח ותביא את האנשים המתאימים.

אמנון כהן: אל תתחכם עכשיו.

אמנון כהן: קרא את הדוח.

<רועי קונפינו: אני לא מתחכם.

אמנון כהן: קרא את הדוח ותביא את האנשים המתאימים כדי שנוכל לסגור את הנושא.

<רועי קונפינו: אני רק אשמח להבין את הביקורת אליה אני אמור להתייחס.

אמנון כהן: אתה תתייחס.

אמנון כהן: קרא את הדוח ותתייחס לביקורת.

<רועי קונפינו: כבוד היושב ראש, קראתי את הדוח.

אמנון כהן: תגיד לי למה משנת 2009 לא שילמת 85 אחוזים.

<רועי קונפינו: אני מבקש רק הבהרה.

<רועי קונפינו: אם הטענה היא - - -

אמנון כהן: הטענה של יושב ראש הוועדה לביקורת המדינה היא שהאוצר לא מילא את תפקידו במימון 85 אחוזים לפי ההחלטה ההיא.

אמנון כהן: עכשיו תביא לי את ההסכם ותראה מה כתבת שם.

אמנון כהן: תעמוד בהסכם שלך.

<רועי קונפינו: בשמחה.

<רועי קונפינו: לכן הקרקעות לא פונו?

אמנון כהן: כן.

אמנון כהן: מבחינתי אתה האשם הראשי.

אמנון כהן: 85 אחוזים מהכסף לא העברת או שאתה אומר שאתה רוצה לחסוך כספי מדינה ולכן אתה משית את זה – סתם אני אומר – על גוף שמקבל והגופים שמקבלים הם התעשייה האווירית ורשות שדות התעופה.

אמנון כהן: אתה יכול לומר שהם הרי משלמים למדינה תמלוגים ולכן ינכו מחשבונם, יעשו בדיקה, תעשו משא ומתן, העלות תהיה איקס וכאשר תתחשבנו אתם מחר בתמלוגים, הם ייתנו פחות.

אמנון כהן: אם היית אומר לי דבר כזה וכי יש מסמך, מקובל אבל אתה תוקע במשך שש שנים ואתה אומר לי שאתה לא קשור.

אמנון כהן: אתה האבא של הקשור.

אמנון כהן: משרד הביטחון.

<בצלאל טרייבר: שלום.

<בצלאל טרייבר: אדוני היושב ראש והאנשים הנוכחים כאן, בתגובתי אני אנסה לענות על טענות שהועלו כאן ולהתייחס אולי בהרחבה מסוימת לדברים אחרים.

<בצלאל טרייבר: מתוך הדוח או מתוך האמירות שנאמרו כאן בהכללה גורפת על משרד הביטחון שלא עושה שום דבר וכי הוא נוהג בשלומיאליות.

אמנון כהן: לא בנושא הזה.

אמנון כהן: ידידי בצלאל, אל תלך לשם.

אמנון כהן: אמרנו בנושא הזה אתם פעלתם בשלומיאליות, והייתה התרשלות והטעיה בנושא הזה.

אמנון כהן: אולי יש דברים אחרים, אולי נגיע אליהם, אבל כרגע אנחנו מדברים בנושא הזה.

אמנון כהן: אל תעשה הכללות.

אמנון כהן: תתמקד עכשיו ואל תחפש לי כאן סיפורים.

אמנון כהן: אני מבקש ממך לומר לי מה עשית, למה זה לא עבר ומה אתה עושה היום כדי שזה יעבור.

אמנון כהן: אני רוצה לתקן את הליקויים.

אמנון כהן: הנה, אני בא טוב.

אמנון כהן: אני רוצה לתקן ואני רוצה לצאת לדרך חדשה כשאתה אומר לי שתוך פרק זמן מסוים השטח עובר לגופים שצריכים לעשות שם עבודה.

<בצלאל טרייבר: אדוני היושב ראש, אני מבקש, אפשרת לנציגי מבקר המדינה לפרוס את מכלול טענותיהם.

אמנון כהן: בנושא הזה.

<בצלאל טרייבר: ואני מבקש שתאפשר לי לפרוס את כל הערותיי.

אמנון כהן: אבל אתה הולך לכיוון אחר ואני לא אתן לך ללכת לכיוונים אחרים.

<בצלאל טרייבר: עוד לא הספקתי לסיים את המשפט.

אמנון כהן: לא.

אמנון כהן: אמרת שזה משליך על כל משרד הביטחון.

אמנון כהן: לא אמרנו את זה.

<בצלאל טרייבר: אנשי מבקר המדינה סרקו כאן בהרחבה את טענותיהם והערותיהם בדבר התנהלות משרד הביטחון באירוע.

<יוסי ביינהורן: אני חייב לתקן.

<יוסי ביינהורן: אלה לא טענות אלא אלה עובדות שנבדקו בביקורת.

<יוסי ביינהורן: אין כאן טענות.

<יוסי ביינהורן: ההתבטאות הזאת, שוב, היא לא לעניין.

<בצלאל טרייבר: בסוף אני אצטרך יועץ.

<יוסי ביינהורן: תתמודד עם העובדות שמופיעות בדוח.

<בצלאל טרייבר: אני לא מצליח לומר משפט אחד ברצף.

<בצלאל טרייבר: כל כך היה חשוב לקטוע את המילה טענות לעובדות?

<יוסי ביינהורן: כן.

אמנון כהן: נכון.

אמנון כהן: תדייק.

<בצלאל טרייבר: אני אשתדל.

<בצלאל טרייבר: לאור הדוח אני לא מדייק בכלל כך שכנראה בכלל קשה לי לדייק אבל אני אנסה ככל האפשר.

<בצלאל טרייבר: אנחנו פועלים במישור הזה, כמו במישורים אחרים של פינוי מקרקעין, ברציפות רבה מאוד מבלי לסחוב שום דבר.

<בצלאל טרייבר: מיד אחרי שהתחלתי את תפקידי בסוף 2009, בתחילת 2010, פניתי גם לרשות שדות תעופה, גם לתעשייה האווירית וגם למינהל מקרקעי ישראל בבקשה להיכנס למשא ומתן להשבת הקרקע AS IS.

<בצלאל טרייבר: המשא ומתן הזה נמשך תקופה ארוכה.

<בצלאל טרייבר: במהלך התקופה הזאת גם מנכ"ל רשות שדות התעופה שנמצא כאן נפגש אתי מספר פעמים, נפגשתי בעניין הזה גם עם מנהל רשות מקרקעי ישראל והתעשייה האווירית שיגרה אלי נציג מטעמה כדי שידון אתי באפשרויות איך אפשר יהיה להתנהל בעניין הזה.

<בצלאל טרייבר: תקופה ארוכה ניסינו להגיע להסכמה.

<בצלאל טרייבר: אני רוצה להבהיר כאן שנלווה לזה באותה תקופה תהליך חקיקה שנעשה על ידי המשרד להגנת הסביבה באותה עת שדן בנושא השבת קרקע והיה מאבק גדול מאוד, דיון גדול מאוד – לא מאבק – בין כל המשרדים כמו משרד ראש הממשלה, משרד הביטחון, משרד האוצר, רשות מקרקעי ישראל, משרד השיכון ואחרים אם יש דרך לקבוע בחקיקה באותה תקופה שהקרקע שמפנה צה"ל תושב AS IS והתהליכים שיוסכמו כל פעם באופן נפרד יגיעו להסכמה בה יש פינוי AS IS.

אמנון כהן: באיזה שנים היו הדיונים האלה?

<בצלאל טרייבר: להערכתי 2010, 2011, 2012.

<בצלאל טרייבר: הם נמשכו הרבה מאוד זמן.

אמנון כהן: אם היית גומר ב-2009, היה נגמר כל הסיפור.

<בצלאל טרייבר: ב-2009 היה לי קשה כי אני לא הייתי בתפקידי ושנית, עזבנו את השטח בספטמבר.

<בצלאל טרייבר: היה קשה לטהר אותו עד סוף דצמבר ולנקות את השטח.

<בצלאל טרייבר: זה היה כמעט לא מעשי לבצע את הפינוי הזה.

<בצלאל טרייבר: ניסינו.

<בצלאל טרייבר: גם כך תהליכי העברת מחנות הם תהליכים מורכבים מאוד.

<בצלאל טרייבר: אנחנו חווים את זה והמדינה חווה את זה במעבר צה"ל לנגב.

<בצלאל טרייבר: מתקשים מאוד בעמידה בלוחות הזמנים, במימון לוחות הזמנים, בתהליכים אחרים שמקשים מאוד ולכן סטייה של שלושה-ארבעה חודשים נראתה באותה עת כשולית ולכן לא היה מאמץ גדול כבר בספטמבר – מאמץ שלי, אני הייתי סמנכ"ל בספטמבר 2009 – ובתחילת 2010 פעלתי במסגרת אותו ניסיון לתיקון החוק כדי להגיע להסכמה כוללת שכללה בתוכה גם את בח"א 27.

<בצלאל טרייבר: הייתה לנו הבנה במשרד הביטחון שניתן להגיע להסכמה, אבל התברר לי שאנחנו לא מצליחים להגיע להסכמה, למרות לא מעט פגישות.

<בצלאל טרייבר: אני מוכרח לומר לך אדוני היושב ראש ולכם נציגי המבקר ואחרים, שהיו הסכמות ראשוניות כאלה ואחרות שדרך אגב, קיימות עד עכשיו וככל שמתקרב מועד פינוי מחנות צה"ל הקרוב, הן הולכות ומחריפות בממדים עצומים ובהיקפים ענקיים של צריפין, תל השומר ומחנות נוספים שאמורים להתפנות.

<בצלאל טרייבר: תוך כדי זה נוצרים תהליכים אחרים בהם רשות שדות התעופה פונה בבקשה להשתמש בחלק מהשטח לצורך תיקון, השלמות ושיפוצים נרחבים שביצעה רשות שדות התעופה בנתב"ג ואנחנו אפשרנו את זה.

<בצלאל טרייבר: נתנו מעבר ונתנו שימוש בשטח.

<בצלאל טרייבר: התעשייה האווירית התחילה להשתמש בחלק מהשטח לצרכיה ואפשרנו זאת ולא פעלנו נגד אלא להפך, ניסינו להגיע להסכמות.

<בצלאל טרייבר: ב-2011, משהבנו שאנחנו לא מצליחים להגיע יותר להסכמות, שתי החברות או שני הגופים פנו בבקשה לקיים סקרי קרקע ומאותו רגע, במהלך 2011, 2012 ו-2013, אנחנו משתפים פעולה בסקרי הקרקע.

<בצלאל טרייבר: אני אגיד כאן משהו שאולי לא כל כך נעים להגיד, אבל אני מעדיף שסקרי הקרקע יבוצעו על ידי הגוף הלוקח והרי גם כך קשה לי להאמין שחוות הדעת של סקר הקרקע שמומנה על ידי משרד הביטחון תתקבל כפי שהיא.

<בצלאל טרייבר: יש בסיס להנחה שלי שזה לא יתממש.

<בצלאל טרייבר: לכן משפנו התעשייה האווירית ורשות שדות התעופה לבצע סקרי קרקע, הם קיבלו את הסכמתנו ושיתפנו פעולה.

<בצלאל טרייבר: במהלך השנים האלה בוצעו שם מאות קידוחים בשטח הזה.

<בצלאל טרייבר: אני מחזיק את הסקר הזה ביד והוא הושלם על ידי התעשייה האווירית בחודשים האחרונים עם תוצאות מאוד ברורות.

<בצלאל טרייבר: גם לרשות שדות התעופה יש דוח ראשוני שבוצע כבר בעבר.

<בצלאל טרייבר: בתחילת 2013, משהבנתי שהתהליך הזה הולך להיות ארוך מדי, התקבלה החלטה להתחיל לבצע את הפינוי בפועל, את הפינוי המעשי וזה היה תחת דילמות מאוד כבדות.

<בצלאל טרייבר: בשטח הזה יש תשתיות מאוד כבדות – חשמל, מים וביוב – תת קרקעיות שככל הנראה לגופים המקבלים את השטח יש עניין לקבל את התשתיות האלה אבל על פי ההוראות אני אמור לפנות אותן.

<בצלאל טרייבר: האם אני צריך לפנות אותן או לא?

<בצלאל טרייבר: אני אומר כאן

<בצלאל טרייבר: בגלוי שנתתי הנחיה שבשלב הזה, עד שאני אגיע להסכמות כאלה ואחרות עם הגופים האלה, ייגמרו הסקרים שלהם, לא לפנות את התשתיות המרכזיות - מים, חשמל וביוב – מהשטח אלא לפנות את מה שמעל הקרקע על כל חלקיו.

<בצלאל טרייבר: בחודשים האחרונים השלים חיל האוויר יחד עם פיקוד העורף שהשתמש בזה לצרכים שלו טיפול בחלק לא קטן מהמבנים.

<בצלאל טרייבר: בימים האחרונים יצא מכרז לקבלן שאמור לקבל על עצמו את פינוי שאר השטח כולל אסבסט וכולל כל התהליכים שצריכים להיגמר.

<בצלאל טרייבר: השבנו בשנה האחרונה או בשנים האחרונות אלפי דונמים בתיאום עם רשות מקרקעי ישראל.

<בצלאל טרייבר: השבתי עד עכשיו, בשלוש השנים האחרונות, מאה מחנות שונים לרשות מקרקעי ישראל.

<בצלאל טרייבר: למשרד הביטחון אין שום רצון להחזיק בעל כורחו בשטח, אין לי עיסוק בו, אנחנו לא משתמשים בו, אנחנו לא צריכים אותו לשום תהליך.

<בצלאל טרייבר: לגבי הפעולות שנקטנו, גם אם הן גרמו להשהיה, ואני לא יכול להתכחש לכך שנגרמה השהיה כזאת או אחרת שאכן אפשר לראות אותה בחומרה.

<בצלאל טרייבר: אני לא חושב שזלזלתי במערכות מדינת ישראל.

<בצלאל טרייבר: אני לא חושב שפעלתי בניגוד להוראות.

<בצלאל טרייבר: פעלתי בהתאם להוראות וניסיתי להגיע לתובנות שישרתו את כל גופי המדינה טוב יותר.

<בצלאל טרייבר: בסופו של דבר במועד הנדרש הקרקע תהיה בידי האנשים.

אמנון כהן: מתי המועד הנדרש?

אמנון כהן: ב-2009.

<בצלאל טרייבר: אני אגיד לך את כוונתי.

<בצלאל טרייבר: אני מפנה הרבה מאוד שטחים במדינת ישראל ואחר כך אני משתמש בהם לצרכים אחרים או משתמשים בהם לצרכים אחרים, בטח לא לייעודם.

<בצלאל טרייבר: אני יכול להציג בפניך – אבל לא בפורום הזה – הרבה מאוד מקרים.

אמנון כהן: תתמקד בנושא שלנו.

אמנון כהן: מה בסוף יהיה הייעוד?

<בצלאל טרייבר: למיטב הבנתי הייעוד הקרוב, הרציני והאמיתי שנדרש כרגע היה שרשות שדות תעופה תוכל להעביר לשם חלק מפעילות פינוי שדה דב ואכן זה מתקיים ונעשה על ידי רשות שדות התעופה.

אמנון כהן: איך היא קיבלה בעוד רשות מקרקעי ישראל עוד לא קיבלה את זה?

<בצלאל טרייבר: רשות מקרקעי ישראל העבירה את הקרקע הזאת בהסכם ממינהל מקרקעי ישראל לרשות שדות התעופה שלא בתיאום עם משרד הביטחון אבל עיני לא צרה בעניין הזה וזה בסדר גמור מבחינתי כי לא חשבתי שצריך לנהוג אחרת.

<בצלאל טרייבר: אני חושב שהחליט ראש מקרקעי ישראל לנהוג כך וזה מקובל עלי וזה בסדר גמור.

<בצלאל טרייבר: גם כך אני מחזיק את הקרקע בשם מינהל מקרקעי ישראל.

<בצלאל טרייבר: משרד הביטחון הוא לא בעל הקרקע בשום מקום.

אמנון כהן: לשיטתך, מתי מסתיימת כל הסאגה הזאת?

<בצלאל טרייבר: אנחנו נגמור לפנות את השטח מעל הקרקע עד נובמבר 2014.

<בצלאל טרייבר: יש לנו תכנית מפורטת ומדויקת עם תכנית פעילות מלאה ומדויקת.

אמנון כהן: מה קורה אחר כך?

אמנון כהן: מי מנקה את הקרקע?

<בצלאל טרייבר: אם יהיה צורך, אני יכול לפרוס את כל אחד מהשלבים של התכנית וכל אחד מהקטעים.

<בצלאל טרייבר: אנחנו התחלנו את הביצוע בפברואר 2013.

<בצלאל טרייבר: כמובן שההכנות התחילו כבר בסוף 2012 כדי להתארגן.

<בצלאל טרייבר: זה תהליך שלוקח זמן.

<בצלאל טרייבר: בסוף 2014 השטח יהיה מפונה.

<בצלאל טרייבר: הושלמו הסקרים ועכשיו יצטרכו להגיע לסיכום האם משרד הביטחון צריך לפנות את הקרקע ולקבל את ה-85 אחוזים מהאוצר ולהעמיד את ה-15 אחוזים שלו.

<בצלאל טרייבר: אני אומר לך אדוני שזאת תהיה טעות עקרונית כי כמובן האינטרס שלי יהיה לנקות מהר ככל האפשר ולעומת זאת האינטרס של הארגונים – גם של התעשייה האווירית וגם של רשות שדות התעופה – הוא ללמוד את השטח לפרטי פרטיו, לדעת לאיזה שטח הוא זקוק מיידית והוא יכול להשהות את הניקיון.

<בצלאל טרייבר: לכן אני חושב שנכון היה לתת למערכת להתנהל.

<בצלאל טרייבר: אני מסכים עם הטענה, וזאת הטענה היחידה אתה אני מסכים, שיש שהייה אבל היא לא נבעה מזלזול או מחוסר התייחסות או מהתרשלות אלא היא נבעה מרצון עמוק להגיע להסכמות ולהביא את זה לתהליך נכון והוא נעשה כך בסופו של דבר.

<בצלאל טרייבר: אדוני היושב ראש, גבירותי ורבותיי, השטח יחזור לאן שהוא צריך לחזור לשימושם של הגופים האלה כשהוא נקי ומסודר.

<בצלאל טרייבר: חלקו הצלחנו אולי להסדיר כך שייחסך כסף ציבורי כזה או אחר ואולי לא הצלחנו.

<בצלאל טרייבר: אני לא מבין את הטענה שהזיהום יימשך.

<בצלאל טרייבר: אנחנו לא נמצאים שם ואנחנו לא מזהמים שום דבר נוסף.

<בצלאל טרייבר: מה שזוהם, זוהם, ומה שנמצא בתחתית הקרקע, ממשיך לנוע.

<בצלאל טרייבר: אולי אנשי מינהל המים או גופים אחרים נבונים יותר ממני יכולים לומר דברים אחרים.

אמנון כהן: אתה אומר שמבחינת

אמנון כהן: כם בחודש נובמבר הכול מפונה והשטח נקי למסירה.

<בצלאל טרייבר: נכון.

<קריאה: מה שמעל הקרקע.

<בצלאל טרייבר: לא טיהור הקרקע עצמה.

אמנון כהן: לפי החלטה שלכם, אתם צריכים גם לנקות מתחת לקרקע.

<בצלאל טרייבר: אם אני קורא נכון את הדוחות המסתמנים – ודרך אגב, התעשייה האווירית עשתה עבודה גדולה מאוד בעניין הזה – הם מעמידים כרגע סיכום של טיהור שטח התעשייה האווירית בסדר גודל של שמונים מיליון שקלים, אם אני מבין נכון.

<בצלאל טרייבר: למיטב הבנתי השטח של רשות שדות התעופה הוא שטח של סביב ה-15 מיליון שקלים לטיהור קרקע, אם אני מבין נכון את הדוחות של רשות שדות התעופה.

<בצלאל טרייבר: אדוני היושב ראש, מדובר בסדר גודל של מאה מיליון שקלים כאשר 85 מיליון שקלים ממנו יצטרך להעמיד האוצר ו-15 שקלים ממנו ממנו יצטרך להעמיד משרד הביטחון.

<בצלאל טרייבר: אנחנו לא ברחנו מהאחריות שיש לנו.

<בצלאל טרייבר: דרך אגב, כל הכסף שמשרד הביטחון אמור לתת לדבר הזה, גם כך נמצא בידי האוצר כשלב שהוסכם מראש שלא יינתן למשרד הביטחון עד שזה יבוצע.

<בצלאל טרייבר: אין לי איזשהו רווח.

<בצלאל טרייבר: אותם שישים מיליון שלכאורה צפינו אז שיהיו, נמצאים היום בידי האוצר ולא בידי משרד הביטחון.

<בצלאל טרייבר: למשרד הביטחון אין רווח כספי מהדבר הזה.

<בצלאל טרייבר: יש לנו רווח פעילותי.

<בצלאל טרייבר: לא השתמשנו בשטח הזה ולכן אני חושב שנהגנו נכון.

<בצלאל טרייבר: אני מאמין שבסוף 2014 השטח עומד לרשות הגופים האלה ואני חוזר שוב ואומר שהם משתמשים בו כבר עכשיו, במה שהם היו צריכים באמת לא מעכשיו, לא מאתמול, לא מלפני חצי שנה, לא מלפני שנה ולא מלפני שנתיים.

אמנון כהן: מי בנה את בדיקת הקרקע וקבע מה צריך לבדוק ואיך צריך לבדוק בהתייחס לשימושים?

<בצלאל טרייבר: אדוני היושב ראש, למיטב הבנתי, לפחות אני ביקשתי את התעשייה האווירית.

אמנון כהן: אני יודע שזה לא אתם.

<בצלאל טרייבר: אני פניתי לתעשייה האווירית ולמיטב ידיעתי התעשייה האווירית בנתה את הדוחות האלה ופנתה לחברה אחרי תיאום עם המשרד להגנת הסביבה, עם רשות המים ועם כל הגורמים שאמורים לתת חוות דעת בעקבות זה.

<בצלאל טרייבר: המודל של הבדיקה נעשה בתיאום אתם כך שהוא יענה על צרכי הגופים הירוקים השונים שנמצאים כאן, כדי לתת מענה לאירוע הזה.

<בצלאל טרייבר: התוצאות המוצגות כאן הן כנראה תוצאות שניתנות למימוש בלוח זמנים סביר.

<בצלאל טרייבר: דרך אגב, חלקן ככל הנראה יהיה זמן ארוך ואני אומר את זה מניסיוני במקומות אחרים, במתקנים אחרים של מערכת הביטחון וחלקם יכולים להימשך שנים ארוכות וזה לא חייב להפריע לשימוש בקרקע.

<בצלאל טרייבר: יש לנו מחנות כאלה שאנחנו נכנסים לטיהור מים ולפעמים זה תהליך של עשרות שנים.

<בצלאל טרייבר: אנחנו מבינים שאנחנו נמצאים בתהליך של הסדרת השטח והעברת שטחים במרכז הארץ למדינת ישראל על כל המשמעויות של זה.

<בצלאל טרייבר: אי אפשר להגיד על משרד הביטחון שהוא לא פועל בדבר הזה.

<בצלאל טרייבר: בכל נקודה אנחנו פועלים וגם בנקודה הזאת.

<בצלאל טרייבר: מפנים באוויר, בים וביבשה.

אמנון כהן: בסדר.

אמנון כהן: אנחנו עכשיו בבח"א 27.

אמנון כהן: אנחנו לא מדברים על פינויים במדינת ישראל כמו עיר הבה"דים.

אמנון כהן: אנחנו כרגע מדברים נקודתית.

אמנון כהן: המשרד להגנת הסביבה או רשות המים, מי הכין חומר לגבי מה כן צריך לבדוק בקרקע מבחינה ציבורית ומבחינת חלחול הזיהום לאקוויפר המים.

אמנון כהן: יש הרי שוני אם השימוש במקום יהיה למגורים כי אז מדובר בניקיון מסוג מסוים ואם יעבור שם כביש, מדובר בניקיון מסוג אחר כי במקרה הזה לא צריך לנקות יותר מדי כי אולי תעבור שם מסילת ברזל או אולי יעבור שם צינור ולכן באזור הזה לא יהיה שימוש.

אמנון כהן: לכן אולי צריך לנקות פחות כי לא רוצים להגיע לסכומים גבוהים כי לאוצר אין כסף והוא לא ייתן את האישור או שיעכב אותו כי יאמר שצורכי עמך מרובים.

אמנון כהן: אני מבין שמשרד הביטחון הקפיא עכשיו את האימונים, אז הוא ייתן לניקיון בבח"א?

<בצלאל טרייבר: הפוך.

<בצלאל טרייבר: משרד האוצר הקפיא את המימונים ולא משרד הביטחון.

אמנון כהן: אמרתי אימונים.

אמנון כהן: כאמור, יש למדינה צרכים רבים ולכן אני שואל את השאלה.

אמנון כהן: המשרד להגנת הסביבה ורשות המים, האם הלכתם לחומרה או ראיתם את הצרכים של הגופים שהולכים להיכנס לשם ועל פי זה בניתם את המודל או שזה משהו כללי?

<זהר ירמיהו: אני ממונה קרקעות מזוהמות במשרד להגנת הסביבה.

<זהר ירמיהו: אדוני היושב ראש, בסיס בח"א 27 מתפרס על סדר גודל של 1,500 דונם.

<זהר ירמיהו: הסקרים שמר בצלאל מדבר עליהם מתייחסים לשטח מצומצם של כ-500 דונם.

<זהר ירמיהו: הסקר שמדבר עליו מר בצלאל מונח לנגד עיניו.

<זהר ירמיהו: המשרד לא מכיר אותו ואני מניח שרק בימים אלה הוא הסתיים.

<זהר ירמיהו: למיטב ידיעתי הסקר נעשה על פי הנחיות המשרד שהן גורפות לכלל הארץ ואין מקרים יוצאי דופן.

<זהר ירמיהו: יחד עם זאת, לאור דבריו של היושב ראש, ניתנה למשרד הביטחון האפשרות לבצע סקר מיוחד שקוראים לו סקר סיכונים שהוא באמת עונה לצרכים ולייעוד של הקרקע, כפי שציינת.

<זהר ירמיהו: למיטב ידיעתי ההנחיות לסקר סיכונים ניתנו לתעשייה האווירית שהיא זו שמבצעת את הסקרים.

<זהר ירמיהו: למיטב ידיעתי אמורה להיות מוגשת תכנית לסקר סיכונים אבל היא טרם הוגשה.

<זהר ירמיהו: לסיכום אני רוצה לומר שאכן התעשייה האווירית פנתה למשרד ועבדה בתיאום עם המשרד אבל מדובר רק על שטח של כ-500 דונם.

<זהר ירמיהו: אני לא מכיר את העבודה שנעשתה עבור רשות שדות התעופה.

<זהר ירמיהו: המידע הזה לא עבר דרך המשרד ואני לא מכיר אותו.

<זהר ירמיהו: יש תא שטח שרשות שדות התעופה רוצה להשתמש בו והבנתי שנעשתה איזושהי סקירה.

אמנון כהן: בצלאל, יש לך את הסקירה שאתם עשיתם.

אמנון כהן: תעביר להם.

אמנון כהן: לא צריך להשקיע עוד כסף בסקר נוסף.

אמנון כהן: מדובר בכספי ציבור.

אמנון כהן: אם יש לך משהו מוכן ומוסדר, תעביר למשרד.

<בצלאל טרייבר: יש סקרים הרבה יותר מעודכנים.

<בצלאל טרייבר: למה צריך להעביר את מה שנעשה לפני ארבע שנים?

אמנון כהן: זה לא משנה.

אמנון כהן: לא היו שימושים בקרקע.

אמנון כהן: מה שהיה, זה מה שנמצא.

<בצלאל טרייבר: למיטב דעתי נעשה סקר היסטורי.

<בצלאל טרייבר: אני אומר בהגינות שלמיטב הבנתי הועבר.

<בצלאל טרייבר: נאמר כאן מלים כאילו העלמתי מידע במכוון כדי למנוע.

אמנון כהן: הוא אומר שהוא לא קיבל.

<בצלאל טרייבר: לא העלמתי שום מידע.

אמנון כהן: אבל הוא לא קיבל.

<בצלאל טרייבר: אני מבין את זה.

אמנון כהן: הוא יכול לקבל היום?

<בצלאל טרייבר: הוא יכול לקבל את כל מה שיש לנו.

אמנון כהן: תעביר העתק גם לוועדה.

<בצלאל טרייבר: בסדר.

אמנון כהן: מנהלת הוועדה, תעקבי.

אמנון כהן: אנחנו רוצים לקבל את הסקר הזה.

אמנון כהן: גם משרד מבקר המדינה.

אמנון כהן: קיבלתם?

<נאוה מרגלית: כן, אבל אלה רק סקרים ראשוניים.

אמנון כהן: מה שיש, יש.

אמנון כהן: אנחנו רוצים לחסוך משאבים.

אמנון כהן: מה שחסר, נשלים.

<יעקב נוס: היושב ראש, גם אנחנו קיבלנו ועל סמך זה ביצענו את המשך הסקרים שלנו.

<בצלאל טרייבר: אם הוא עבר לחברה, הוא לא עבר לרשות התעופה?

אמנון כהן: יקירי, אנחנו רוצים לקבל עכשיו.

אמנון כהן: למה הוא לא הועבר לרשות שדות התעופה?

<יעקב גנות: עוד היום נקבל אותו מטרייבר.

<יעקב גנות: אני סומך עליו.

אמנון כהן: כבוד המנכ"ל החשוב של רשות שדות התעופה, תקבלו ותראו אם אתם צריכים לעשות התאמות.

אמנון כהן: אולי לא בכל השטח צריך אבל הם צריכים איכשהו לבדוק שלא יעכבו אותך ברגע האחרון ויאמרו שכאן אתה לא יכול לשים וכאן אתה כן יכול.

אמנון כהן: צריך לתאם את הדברים.

אמנון כהן: יש לכם היום כוח חזק במדינת ישראל, לשמור על בריאות הציבור ולכן המים צריכים להיות נקיים ולא מזוהמים.

אמנון כהן: רשות מקרקעי ישראל.

אמנון כהן: מה נשמע?

<פאני ששפורטה: בסדר גמור.

אמנון כהן: למה הנושא הזה התמהמה כל כך הרבה שנים?

אמנון כהן: לא שיתפתם פעולה?

<פאני ששפורטה: אנחנו פעלנו על פי החלטת הממשלה.

אמנון כהן: אבל הם לא העבירו אליכם ועברה שנה ועוד שנה ואתם לא מוציאים איזה מסמך ואומרים בו שאתם רוצים לקבל את הקרקע?

אמנון כהן: אתם לא שואלים אותם איפה הם עומדים?

אמנון כהן: אתם אחראים על הקרקע.

אמנון כהן: בהפעלת סמכות שאתם נתתם למשרד הביטחון הוא מחזיק את הקרקע אבל ב-2009 היה צריך לנקות ולתת אותה לכם לשימושים אחרים כפי שהמדינה קבעה.

אמנון כהן: אין לכם עניין לקבל את הקרקע בחזרה ולטפל בה?

<פאני ששפורטה: כמו שנאמר, מבחינת הפעילות, הפעילות הסתיימה שם ב-2009 כאשר בעצם בח"א 27 עבר לבח"א 28 אבל מבחינת המבנים, כמו שבצלאל אמר, היו הרבה מאוד דיונים לגבי העברת הקרקע AS IS וכפי שמוגדר בהחלטה.

אמנון כהן: אבל בהתחלה לא היה AS IS .

אמנון כהן: בהתחלה היו צריכים לנקות ולהעביר.

<פאני ששפורטה: כן, אבל היה ניסיון של משרד הביטחון להגיע להסכמות אחרות או מולנו וגם מול הגופים שצריכים לקבל את הקרקע.

<פאני ששפורטה: אגב, החלוקה של הקרקע הובהרה בסופו של דבר רק ב-2010, זאת אומרת, איזה חלק מתוך השטח יעבור לרשות שדות התעופה ואיזה חלק יעבור לתעשייה האווירית.

<פאני ששפורטה: באותן שנים התקיימו דיונים לגבי האופציה שמשרד הביטחון העלה להעביר את הקרקע AS IS לאותם גופים.

<פאני ששפורטה: אנחנו סירבנו בכל תוקף וגם סירבנו בכל תוקף לקבל את הקרקע AS IS וזה גם עוגן בהחלטת מועצה.

אמנון כהן: מתי הייתה החלטת מועצה?

<פאני ששפורטה: זאת החלטה 1135 מ-27 לינואר 2008 ובסעיף 5 נרשם בצורה מפורשת שנושא שיקום הקרקע על כל היבטיו יטופל על ידי משרד הביטחון ויתוקצב על ידי משרד הביטחון ומשרד האוצר.

אמנון כהן: בסדר.

אמנון כהן: זה היה ב-2008 אבל אחר כך אומר משרד הביטחון שהוא רצה לקדם ולנהל משא ומתן כדי שאולי הוא לא יצטרך להוציא והאוצר לא יצטרך להוציא כסף אלא החברות שלוקחות את המקום לעצמן, הן יטפלו גם בפינוי וגם בקרקע ואז אנחנו כמדינה נתחשבן אתן מאחר וממילא הן צריכות לשלם תמלוגים ומסים.

אמנון כהן: לפעמים זה גם מהיר.

<פאני ששפורטה: אנחנו לא הסכמנו לקבל את הקרקע AS IS.

אמנון כהן: לכן זה תקוע שבע שנים.

אמנון כהן: מ-2008 לא שונתה ההחלטה הזאת?

<פאני ששפורטה: לא.

<פאני ששפורטה: היא לא שונתה.

אמנון כהן: לא הייתה בקשה רשמית?

אמנון כהן: מ-2008, אמרתם שהיו ניסיונות של משרד הביטחון להעביר AS IS.

אמנון כהן: לא קיבלתם איזושהי בקשה ממשרד הביטחון לשנות את ההחלטה של המועצה?

<פאני ששפורטה: בוודאי שקיבלנו.

אמנון כהן: מתי?

<פאני ששפורטה: כמו שבצלאל אמר, ב-2010, ב-2011, ב-2012.

<פאני ששפורטה: אנחנו עמדנו על כך שאנחנו לא נקבל את הקרקע AS IS.

<פאני ששפורטה: זאת גם החלטה שמעוגנת בהחלטת ממשלה לגבי כל הנושא של מחנות צה"ל, החלטה 3161 שמגדירה שבעצם הקרקע צריכה להיות מושבת למדינה כשהיא פנויה ונקיה.

<פאני ששפורטה: כלומר, המדינה עקבית.

אמנון כהן: הוא לא רוצה לנקות.

אמנון כהן: זה לא מעניין אותו.

אמנון כהן: מה את עושה?

אמנון כהן: אני הולך לחומרה.

אמנון כהן: זה היה מעניין אותו והוא עשה כמה דברים אבל אני אומר שאפילו אם מדובר בגוף אחר, למה הוא צריך להשקיע?

אמנון כהן: את אחראית על קרקעות מדינת ישראל ואנחנו סומכים עליכם שאתם אחראים.

אמנון כהן: יש החלטה שגוף אחד סיים את פעילותו במקום הזה, הקרקע צריכה לחזור לבעלים שאלה אתם ואתם צריכים להקצות את הקרקע לגופים אחרים ולעשות זאת מהר ככל האפשר.

אמנון כהן: אנחנו סומכים עליכם שתעשו את זה.

אמנון כהן: הוא אומר שהוא לא רוצה לנקות אלא לתת את הקרקע כפי שהיא עכשיו.

אמנון כהן: את לא עושה משהו?

<פאני ששפורטה: אני מזכירה שיש חוק.

אמנון כהן: עזבי את החוקים.

אמנון כהן: מה עשית?

<פאני ששפורטה: יש חוק.

אמנון כהן: הוא לא עומד בחוק.

<פאני ששפורטה: בחוק מוגדר שהמזהם הוא המשלם.

אמנון כהן: בסדר, אבל הוא לא עומד בזה.

אמנון כהן: הטלת סנקציה?

אמנון כהן: נתת קנס?

אמנון כהן: הוא לא זז.

<פאני ששפורטה: בתוך המדינה אנחנו לא נוהגים לתבוע את המשרדים המקבילים בכל מיני תביעות.

אמנון כהן: כל הישר בעיניו יעשה?

אמנון כהן: אם הוא היה אזרח, היית שותה לו את הדם.

<פאני ששפורטה: לכן צריך שוב לחזור לממשלה.

אמנון כהן: רגע.

אמנון כהן: לא תתחמקי ממני.

אמנון כהן: תגידי מה עשית בפועל.

אמנון כהן: מה עשית בפועל?

אמנון כהן: הוא לא רוצה לנקות.

אמנון כהן: לא אכפת לו שזה יישאר כי לא אכפת לו מאחר והוא כבר לא שם.

אמנון כהן: מה את עושה?

אמנון כהן: הוצאת לו איזה מכתב?

<פאני ששפורטה: בפועל לאור הצרכים הלאומיים שהתעוררו במשך הזמן כדוגמת הצרכים של רשות שדות התעופה, בעקבות פינוי מחנה אחר שהוא בשדה דב והצורך להעביר את הפעילות התעופתית ולהרחיב אותה בנתב"ג, אנחנו הגענו להסכם עם רשות שדות התעופה שהם יקבלו את הקרקע שסטטוטורית מוגדרת לשדה תעופה והם למעשה לקחו על עצמם להמשיך את המשא ומתן עם משרד הביטחון ולהגיע להסדרים לגבי הנושא של ניקוי הקרקע.

<פאני ששפורטה: בזה למעשה לפחות כיבדנו את אפשרות השימוש בקרקע באותו חלק שהקצינו לרשות שדות התעופה.

<פאני ששפורטה: הם לקחו על עצמם לעשות את הסקרים במקום משרד הביטחון ולהגיש אותם למשרד הביטחון ולקדם את הנושא.

<קריאה: להגיש חשבון למשרד האוצר ולמשרד הביטחון.

<פאני ששפורטה: במקביל אנחנו קידמנו את ההרשאה לתכנון לתעשייה האווירית שעכשיו הולכת להיות מאושרת וכאשר תהיה תכנית מאושרת, נקבל גם את הקרקע לשימושם.

אמנון כהן: היום התעשייה האווירית יכולה להשתמש בקרקע?

<פאני ששפורטה: כרגע לא.

אמנון כהן: למה?

אמנון כהן: כמו שעשיתם עם רשות שדות התעופה, תעשו אתם.

<פאני ששפורטה: יש שם תכנית סטטוטורית שמאפשרת את השימושים התעופתיים.

<פאני ששפורטה: השטח של תעשייה אווירית לא מוגדר לצרכים של התעשייה האווירית ולכן הם מקבלים הרשאה לתכנון.

אמנון כהן: קיבלתם הרשאה לתכנון?

<יעקב נוס: עוד לא קיבלנו.

<פאני ששפורטה: זה עומד להיסגר בימים אלה.

<פאני ששפורטה: אנחנו פועלים כבר כמה חודשים טובים בנושא הזה בתיאום עם התעשייה האווירית.

<יעקב נוס: מאוגוסט שנה שעברה עומדים לקבל רק את הנושא של ההרשאה לתכנון.

אמנון כהן: כמה זמן לוקח?

אמנון כהן: זאת בסך הכול הרשאה לתכנון ורק אישור לתכנון.

אמנון כהן: מה הבעיה?

אמנון כהן: הרבה עבודה?

<פאני ששפורטה: אלה דברים שלוקחים זמן.

אמנון כהן: מה לוקח זמן?

אמנון כהן: רק לתת לו אישור שיתחיל לתכנן.

<פאני ששפורטה: לגבי הנושא הספציפי הזה, מאחר ולא אני אישית מטפלת בזה, אני לא יכולה להתייחס.

אמנון כהן: תרימי טלפון ותשאלי היכן זה עומד, כי אם לא, נצטרך להביא את בנצי ליברמן ולא כדאי לעשות זאת.

<פאני ששפורטה: לגבי היכן זה עומד, אמרתי.

אמנון כהן: תקשיבי.

אמנון כהן: אני רוצה לסיים את הסיפור.

אמנון כהן: תתקשרי למי שממונה על זה כי אני רוצה לדעת מתי הוא מקבל הרשאה לתכנון.

אמנון כהן: אני רוצה להזיז את המערכת.

אמנון כהן: זה התפקיד שלי ולשם כך אני מקבל משכורת.

אמנון כהן: אני לא חוטא בתפקיד שלי.

אמנון כהן: אני חייב לעשות את התפקיד כמו שצריך.

אמנון כהן: אם צריך, תבואו לכאן מאתיים פעמים עד שאני אגמור את הסיפור.

אמנון כהן: זה התפקיד שלי.

<פאני ששפורטה: אמרתי למה זה לקח זמן.

אמנון כהן: גברתי הנכבדה, את לא צריכה לומר שוב.

אמנון כהן: אני אומר לך ששמעתי אותך מצוין ועכשיו אני רוצה לדעת כי מאוגוסט אתם רוצים לתת הרשאה אבל זה לוקח המון זמן וזה יכול לקחת עוד עשר שנים.

אמנון כהן: אני רוצה עכשיו לדעת – תתקשרי ותבררי – מה לוח הזמנים כי אני רוצה לקיים דיון נוסף כאשר הם כבר קיבלו את ההרשאה לתכנון.

<פאני ששפורטה: אני מניחה שתוך שבועיים הנושא הזה יסתיים.

אמנון כהן: בסדר.

אמנון כהן: עוד שבועיים יהיה דיון המשך ואנחנו נראה אם הם קיבלו.

אמנון כהן: משרד האוצר, אתם לא רוצים להביא כסף כי אין לכם, כי יש לכם צרכים רבים ואנחנו מכירים את האילוצים ומכבדים אתכם.

אמנון כהן: אכן יש לכם תפקיד לשמור על הקופה הציבורית שזה דבר חשוב, אבל כרגע משרד הביטחון רוצה לנקות את מה שמעל הקרקע וראיתי שכבר יש לו תכנית עבודה עד חודש נובמבר.

אמנון כהן: את התחתית, מה שמתחת לקרקע, הגוף שצריך לקבל את הקרקע, מי שכבר עשה את הבדיקות, יצטרך לפנות, לנקות ולסדר אבל זה כמובן עולה כסף.

אמנון כהן: הבנתי שיש אופציה שלא תצטרכו אתם לממן אלא הם יממנו ובהתחשבנות עתידית שיש ביניכם – גם רשות שדות התעופה וגם התעשייה האווירית שעושים עבודה טובה ומשלמים מסים למדינה – תקזזו את ההוצאה הזאת.

אמנון כהן: כמובן תבדקו שזה יהיה אמיתי ולא חס וחלילה מה שלא צריך.

אמנון כהן: אמרתי שבנושא של הגנת הסביבה ובדיקת קרקע, אני סומך על האוצר שלא ילך לחומרה או לניקוי חומרה.

אמנון כהן: לא חייב.

אמנון כהן: אם במקום יהיה איזשהו מחסן ובמקום לא יהיו אנשים, לא צריך לנקות את הקרקע באותה מידה כפי שמנקים במקום בו יהיו מגורי אנשים.

אמנון כהן: המשרד להגנת הסביבה צריך לשמור על הקרקע ולכן הוא הולך לחומרה ורוצה שינקו, אבל זה יכול להיות עוד סכום של שלושים מיליון ועוד ארבעים מיליון שקלים ואין את הכסף הזה.

אמנון כהן: לכן תבחן אם אכן המשרד להגנת הסביבה עמד באותן אמות מידה מתאימות כפי שצריך ולא צריך מעבר.

אמנון כהן: גם בהלכה אנחנו לא נותנים גזרה קשה לעם ישראל אלא היכן שאפשר להקל, מקלים.

אמנון כהן: לא צריך להטיל גזרה שהציבור לא יכול לעמוד בה וכך גם כאן.

אמנון כהן: יעמדו בה, ישלמו פחות מסים.

אמנון כהן: אתה בחנת את הסוגיה.

אמנון כהן: תודה רבה שיצאת וחזרת.

אמנון כהן: שוב אני אומר, אני רוצה לסיים את הנושא ואני סומך עליכם.

אמנון כהן: איך אתה מסתכל על התמונה?

<רועי קונפינו: באמת בדקתי את הסיטואציה.

<רועי קונפינו: אני מצטער, אבל פספסתי חלק מהדיון ולכן אני לא יודע אם הדבר נאמר.

<רועי קונפינו: לגבי השאלה שנשאלה קודם לכן, האם אנחנו העברנו או לא העברנו את הכסף.

<רועי קונפינו: להבנתי כרגע עוד לא העברנו את הכסף מכיוון שעוד לא הייתה דרישה להעביר את הכסף כי צריך סקר קרקע וכולי.

<רועי קונפינו: לגבי שאלתך היושב ראש, האם אנחנו נהיה מוכנים שהגורמים האחרים – רשות שדות התעופה או התעשייה האווירית - יבצעו את הניקיון ואנחנו, במקום לשלם למשרד הביטחון, נשלם להם – אני בהחלט מוכן לבחון את זה.

<רועי קונפינו: אין לי תשובה סופית כרגע לתת כי יש סיכום חתום שאנחנו חתמנו עליו ושאנחנו יודעים לעמוד מאחוריו ונעמוד מאחוריו כאשר תגיע דרישת תשלום, אבל אם רוצים לשנות אותו, זה משהו שבהחלט אפשר לשקול אבל אני לא יכול לתת תשובה סופית עכשיו.

אמנון כהן: מצוין.

<רועי קונפינו: ככל שתרצה לקיים דיון נוסף בזמן הקרוב, אני בטוח שאני אוכל להביא תשובה עד אז.

<ליהי שפייכר: שלום.

<ליהי שפייכר: אני מרשות המים.

<ליהי שפייכר: חשוב לי לציין שעדיין אין לנו תמונה בדבר היקף זיהום המים.

<ליהי שפייכר: כלומר, אנחנו נסמכים על סקרי קרקע וגז-קרקע מהגנת הסביבה אבל בפירוש אין לנו עדיין את התמונה המלאה.

<ליהי שפייכר: לכשתהיה לנו, אחר כך נראה מה הדבר מצריך מבחינת טיפול והעלויות הכספיות שנלוות לכך.

אמנון כהן: אתם לא מתואמים?

אמנון כהן: שלא יהיה מצב שהמשרד להגנת הסביבה מסיים את עבודתו ועכשיו קמה רשות המים עם בקשות נוספות.

אמנון כהן: לכן צריך לתאם עמדות ולשבת בשולחן עגול כאשר כל אחד אומר מה רצונו, מה בקשתו ועל מה הוא אמון.

אמנון כהן: אנחנו סומכים עליכם ואכן צריך לשמור שלא יזהמו את מי השתייה שלנו, אבל צריכה להיות גם מידתיות כי כבר כמה שנים אין שימוש במקום.

אמנון כהן: כפי שאת אומרת, אתם לא יודעים מה אמר הסקר, אבל בוודאי צריך לרכז הכול ביחד כך שלא עשר פעמים יטילו מטלות ובסוף גם האוצר יאמר שאמרו לו מאה מיליון שקלים אבל פתאום הסכום מגיע ל-250 מיליון שקלים.

אמנון כהן: אני לא רוצה שיהיה מצב כזה.

אמנון כהן: כדי לקבל החלטות, כל אחד צריך לדעת את מקומו וידע את כל ההשקעה במקום.

אמנון כהן: אני מבין שאז תצטרכו לרכוש את הקרקע.

אמנון כהן: איך זה הולך?

אמנון כהן: במדינה שלנו לא מקבלים מתנות.

<בצלאל טרייבר: מקבלים.

אמנון כהן: כך קיבלו את הקרקע?

<בצלאל טרייבר: מי כמוך יודע שמקבלים.

אמנון כהן: תלוי מי.

בן משה: אני רוצה לציין שאנחנו למדנו על כל הנושא לראשונה בעקבות טיוטת הדוח שהגיעה ובהמשך לכך קיבלנו את הסקרים.

אמנון כהן: משרד המבקר, את זה לא אמרת.

בן משה: קיבלנו את הסקרים מהמשרד להגנת הסביבה והיום אנחנו מתואמים אתו.

בן משה: דרך העבודה הנכונה, על מנת לחסוך בעלויות ולייעל את כל התהליך, היא למקם את קידוחי הניטור למים לפי ממצאי סקרי גז-קרקע וקרקע.

בן משה: בעקבות קבלת טיוטת הדוח, קיבלנו את הסקר הראשוני שנעשה שם בפברואר 2013 ולאור הממצאים שהופיעו שם נקדחו שני קידוחי ניטור ראשונים, שזאת בעצם חקירה ראשונית, במוקדי זיהום שאותרו.

בן משה: אני מבינה שאנחנו אמורים לקבל את הדוח עד סוף החודש הזה ולפי הממצאים אפשר יהיה לתת הנחיות להשלמת החקירה.

אמנון כהן: בצלאל, אם היית מעביר להם לפני ארבע שנים את מה שיש לך, הנושא היה נגמר קודם לכן.

אמנון כהן: למה אתה אומר לי לא?

<בצלאל טרייבר: לא עניתי.

<בצלאל טרייבר: אין לי תשובה.

אמנון כהן: למה לא העברת?

<בצלאל טרייבר: כל מה שהיה לי, העברתי בזמן.

<בצלאל טרייבר: מאז אני יודע, מה שהיה לי, נתתי.

<בצלאל טרייבר: אני לא מכיר שהשהיתי משהו בדוחות שאנחנו החזקנו.

<בצלאל טרייבר: היו לנו דוחות וסקרים ראשוניים היסטוריים שעל בסיסם בוצעו הסקרים הבאים ועל בסיסם בוצעו הקידוחים.

<בצלאל טרייבר: לא השהיתי שום דבר.

<בצלאל טרייבר: אני לא יודע שהשהיתי משהו.

אמנון כהן: אתם לא קיבלתם?

אמנון כהן: הוא אומר שהוא העביר לכם.

בן משה: אנחנו לא קיבלנו.

אמנון כהן: גם את הסקר הראשוני ההיסטורי?

אמנון כהן: לא קיבלתם כלום?

אמנון כהן: אולי את לא היית בתפקיד.

בן משה: אנחנו למדנו לראשונה על הנושא מטיוטת הביקורת.

בן משה: אני מבקשת להדגיש שוב את מה שאמר זהר ירמיהו מהגנת הסביבה.

בן משה: הסקרים נעשים כנראה על ידי התעשייה האווירית בשטח שרלוונטי להם.

אמנון כהן: הבנתי שזה בהנחיה שלכם.

בן משה: אבל הם נעשים רק על חלק.

אמנון כהן: רשות שדות התעופה אמרה שגם היא תקבל.

בן משה: זה בערך שליש מהשטח.

בן משה: זאת אומרת, גם כשנקבל את הסקרים האלה, זה לא נותן את התמונה הרחבה של כל השטח.

<יעקב גנות: אבל יש את הסקר של משרד הביטחון שהוא למעשה מכסה את כל השטח.

<קריאה: אנחנו לא מכירים את הסקר הזה.

<יעקב גנות: תלמד אותו.

בן משה: לא קיבלנו אותו.

<יעקב גנות: תקבלו אותו.

<בצלאל טרייבר: אם לא קיבלתם, תקבלו מחר בבוקר.

<בצלאל טרייבר: הוא לא יפתור את הבעיה אלא יידרשו סקרים משלימים.

אמנון כהן: לא משנה, אבל זה הבסיס.

אמנון כהן: משרד הביטחון, תפזר, תן, למה אתה שומר אצלך במגירה?

אמנון כהן: זה לא מסמך הרפז שאתה שומר אותו.

אמנון כהן: תתחילו לעבוד.

<בצלאל טרייבר: אדוני, אנחנו מפזרים את תקציב הביטחון כבר על פני כל משרדי הממשלה בעידוד האוצר – ארנונה, היטלים, מים וכולי.

אמנון כהן: בסדר.

אמנון כהן: אתה חי במדינה ואתה צריך לשלם.

<בצלאל טרייבר: נכון.

אמנון כהן: האוצר עושה את עבודתו נאמנה.

אמנון כהן: תמשיכו לגבות כסף ממי שצריך לגבות ממנו.

<יעקב גולדמן: סמנכ"ל לתפעול, רכש ולוגיסטיקה בתעשייה האווירית.

<יעקב גולדמן: נכון שמשרד הביטחון רצה להעביר לנו את הקרקע AS IS.

אמנון כהן: למה שיתעסק בזה?

<יעקב גולדמן: לא יכולנו לעשות את זה כי לא היה מספר שמגדר את הסיכון הזה של זיהום הקרקע.

<יעקב גולדמן: לכן בהמשך עם האישורים שלהם נכנסנו לשטח והתחלנו לעשות את הבדיקות של הקרקע בליווי המשרד להגנת הסביבה ובהמשך גם עם רשות המים.

<יעקב גולדמן: בעצם הדוח יצא לפני חודשיים, הדוח הסופי, כי היו תוספות ועוד תוספות, עוד קידוחים ועוד קידוחים.

אמנון כהן: הוא כבר הסתיים?

<יעקב גולדמן: הוא הסתיים.

אמנון כהן: אני מבקש להעביר אותו לנציג האוצר כדי שיתחיל לבחון את הסוגיה אצלו במטה, שיבדוק את העלות בדוח ולאחר מכן מי יאמר לנו כמה יעלה לשקם את הקרקע ומי יכול לעשות את הבחינה הזאת.

<יעקב גולדמן: המספרים שמופיעים כאן הם מינימום-מקסימום.

<יעקב גולדמן: כלומר, יש תחום.

אמנון כהן: זה בסדר.

אמנון כהן: הם יבחנו את זה.

אמנון כהן: יש להם כלכלנים טובים.

<יעקב גולדמן: המספרים הם לא קטנים והם בין 62 לכמעט שמונים מיליון שקלים.

אמנון כהן: זה על החלק שלכם בלבד?

<יעקב גולדמן: זה על הקטע של ה-510 דונם שזה הקטע שאנחנו צריכים לקבל בהמשך.

<יעקב גולדמן: כרגע, כדי שאפשר יהיה להתקדם, אנחנו מוכנים לקבל את זה AS IS ומהמחיר עליו נסכם אחר כך עם מקרקעי ישראל, החלק הזה ירד.

<יעקב גולדמן: אם לא, אנחנו שוב נתקעים.

<פאני ששפורטה: סליחה, זה לא קשור לנושא הקרקע.

<פאני ששפורטה: הנושא של שיקום הקרקע ממומן על פי החלטת הממשלה על ידי האוצר.

<פאני ששפורטה: זה לא קשור לחשבון ערך הקרקע.

<פאני ששפורטה: ברגע שאתה תקבל בסופו של דבר קרקע נקיה - - -

אמנון כהן: הוא מתכוון שאתם תשבו עם האוצר לגבי עלות הקרקע ומכירתה לתעשייה האווירית, את החלק שלהם, זה יכול לעלות סכום מסוים ובסכום הזה יהיה מינוס מה שהוא צריך לעשות בקרקע ומה שהוא עשה בה.

<פאני ששפורטה: הם מערבים כאן שמחה בשמחה.

אמנון כהן: לפני כן אמרת לי שאתם אותו משרד, אותה ממשלה וכי כולכם אותו הדבר.

אמנון כהן: שמחה בשמחה לא מערבבים, אבל בסופו של דבר זאת אותה קופה.

אמנון כהן: תשבו יחד בממשלה ותלמדו את הסוגיה הזאת, מה שווי הקרקע ומה עלות הקרקע כי ממילא את הכסף אתם מעבירים לאוצר.

אמנון כהן: נכון?

<פאני ששפורטה: בסדר.

<פאני ששפורטה: נסתדר עם האוצר.

אמנון כהן: זה מה שאני אומר.

אמנון כהן: תסתדרו עם האוצר.

אמנון כהן: לא צריך להגיד לו עכשיו שמערבבים שמחה בשמחה.

אמנון כהן: הוא לא צריך לעבוד עם עשרה גופים.

אמנון כהן: אתם מטה, משרד הביטחון, אוצר, מינהל, תשבו ביחד ותלבנו את הדברים, תקבלו הסכמות, תאמרו שכרגע ההוצאה שלו עומדת על סכום מסוים, הסכום הזה ירד מסכום מסוים – עליו תחליטו – ואז הניקיון ילווה גם עם הצוות שלו כדי שחס וחלילה לא יאמרו שהם ניקו פי שלוש ופי ארבע.

אמנון כהן: האוצר יודע לעשות את העבודה.

אמנון כהן: ההסכמה העקרונית צריכה להיות שיש כאן איזשהו קיזוז מהגופים האלה עליהם אתם משיתים קרקע מזוהמת במקום לנקות אותה בעצמכם.

אמנון כהן: אני מדבר על המדינה.

<פאני ששפורטה: החלטת הממשלה הגדירה.

<פאני ששפורטה: לפינוי השטח של בח"א שילמנו למשרד הביטחון כ-500 מיליון שקלים.

<פאני ששפורטה: נושא הקרקע הוא בסעיף אחר באחריות משרד האוצר ומשרד הביטחון ולא קשור להקצאות הקרקע לאחר מכן.

אמנון כהן: בסדר.

אמנון כהן: אין בעיה.

<פאני ששפורטה: זה אירוע נפרד.

<פאני ששפורטה: אחרי שכל זה ייגמר, למעשה אנחנו מקצים את הקרקע.

<פאני ששפורטה: בכל מקרה, זה לא ביחד.

אמנון כהן: יש לך גיבוי מוועדת הביקורת לכך שאתה לא תעביר להם כסף עד שלא תדע את החשבון שלך.

אמנון כהן: זאת אומרת, לא תעביר להם כסף פעמיים.

אמנון כהן: לא יעשו עליך עכשיו סיבובים.

אמנון כהן: אתה תקבל החלטה מסודרת כמה אתה צריך לקזז.

אמנון כהן: אולי יש להם מצוקת כסף ולכן יפרסו את התשלום אבל בכל מקרה מה שהשקעת, תקוזז בסכום הזה.

אמנון כהן: זאת המטרה.

אמנון כהן: יש לך עוד משהו לומר?

<יעקב גולדמן: גם ברשות מקרקעי ישראל התהליכים הם ארוכים ביותר וצריך שגם הם יזרזו קצת את התהליכים האלה.

אמנון כהן: ועדת הביקורת מלווה את הסיפור הזה, ואולי בעזרת השם זה גם ישליך על נושאים אחרים במדינה, גם לגבי קרקעות אחרות כי צורכי עמך מרובים.

אמנון כהן: כל הנושא של צריפין שעובר, בטח גם שם יהיו בעיות ואני מניח שגם לגבי הנושא הזה יוצא דוח מבקר המדינה.

אמנון כהן: יכול להיות שזאת פלטפורמה שלא תמיד המדינה תנקה אלא לפעמים גם היזם שמקבל את הקרקע יגלמו אצלו את הניקיון ואז יאמרו לו שישלם פחות.

אמנון כהן: אלה דברים שעושים בכלכלה וזה דווקא בריא ולא צריך להיכנס לזה עכשיו כמדינה.

אמנון כהן: רשות שדות התעופה, בבקשה.

<יעקב גנות: רבותיי, לנו אין זמן, מכיוון שיש החלטת ממשלה לפנות את שדה דב ולפנות שם עשרים אלף יחידות דיור ולהתכנס בנתב"ג ובשדות תעופה נוספים, אנחנו סיכמנו עם מינהל מקרקעי ישראל ועם משרד האוצר – אבל אני לא רוצה לקבע עכשיו את הסיכום – שאנחנו קיבלנו את השטח כפי שהוא היה.

<יעקב גנות: יש לנו את ההתחייבות של משרד האוצר ומשרד הביטחון על 85-15 מיליון שקלים ואנחנו התחלנו לעבוד.

<יעקב גנות: את הפינוי העילי כבר ביצענו ואנחנו צריכים לחשב מה המשמעות ונעביר אותה למשרד האוצר ולמשרד הביטחון.

<יעקב גנות: הסכומים עם קטנים מאוד מפני שצה"ל בינתיים התאמן ופתר לנו חלק גדול מהבעיה.

<יעקב גנות: לגבי הקרקע, לגבי הפינוי התת קרקעי, אנחנו ביצענו מספר סקרים.

<יעקב גנות: סיכמתי עכשיו עם טרייבר שנקבל את הסקר של משרד הביטחון ונעשה סקר זריז.

אמנון כהן: משלים.

<יעקב גנות: משלים.

<יעקב גנות: נעריך אותו מבחינת העלויות ונעביר את ההתחשבנות מול משרד האוצר ומול משרד הביטחון.

אמנון כהן: אני מבקש להעביר את הדוח למשרד להגנת הסביבה.

<יעקב גנות: נעביר לכל מי שרוצה ונבהיר את המשמעויות התקציביות.

אמנון כהן: לא רק משמעויות תקציביות אלא גם את הסקר עצמו.

<יעקב גנות: אדוני, אני מבין למרות שאני איש מג"ב.

<יעקב גנות: הבנתי.

<יעקב גנות: את הסקרים נעביר לכל מי שצריך ואת החשבונות למי שמשלם.

<יעקב גנות: נפתור את זה בצורה זריזה מאוד.

אמנון כהן: בעזרת השם.

<יעקב גנות: לא, בעזרת הקבלנים.

אמנון כהן: אבל קודם כל בעזרת השם.

<יעקב גנות: תוך שלושה חודשים אנחנו נביא את כל מה שקשור למשרד האוצר ולמשרד הביטחון, מים והגנת הסביבה.

אמנון כהן: תודה.

<זהר ירמיהו: לפני שאתם עושים סקר, היינו רוצים – המשרד להגנת הסביבה ורשות המים – לקבל את התכנית.

<זהר ירמיהו: אני לא רוצה שתעשו סקרים לא לפי תכנית שלנו.

<יעקב גנות: הכול יתואם עם המשרד להגנת הסביבה, רשות המים ומשרד האוצר.

<רועי קונפינו: כמו שאמרתי קודם, אנחנו נבחן.

<יעקב גנות: לא נבחן.

<יעקב גנות: יש כבר חתימה שלכם.

<רועי קונפינו: אם יש, יש.

<יעקב גנות: אל תדאג.

אמנון כהן: נצטרך את החתימה על מה שאין.

<יעקב גנות: לא סתם ביקשתי עוד שלושה חודשים.

<יעקב גנות: אני מבקש מהיושב ראש לכנס את הוועדה בעוד שלושה חודשים.

<יעקב גנות: אנחנו לא משחקים.

<יעקב גנות: בעוד שלושה חודשים נהיה כאן עם הסקר ועם החשבונות.

אמנון כהן: בצלאל, זה היה יכול לקרות לפני ארבע שנים.

<בצלאל טרייבר: אני חושב שאדוני טועה, אבל יש התבשלות מסוימת בתהליכים במערכת הלאומית.

<בצלאל טרייבר: אני אומר לאדוני, אני חוזר ואומר, שאנחנו במשך שנתיים, אם לא יותר, וגם בימים אלה, מנהלים דו שיח עם המשרד להגנת הסביבה ואפילו החלפנו טיוטות להסכמה עקרונית.

<בצלאל טרייבר: זה אירוע אחד מתוך רבים.

<בצלאל טרייבר: האירוע הזה של העברת מחנות, זה לא מחנה מהמזוהמים אלא יש מחנות מזוהמים יותר.

אמנון כהן: אני יודע.

אמנון כהן: עכשיו אנחנו דנים בבח"א 27.

<בצלאל טרייבר: המהלך הזה יביא למהלכים הרבה יותר כבדים כמו שגם אתה טענת במהלך הדיון כאן.

<בצלאל טרייבר: ככל הנראה המדינה תצטרך לייצר עבור עצמה ועבור קידום התהליכים איזשהו תהליך שהחוק מאפשר אותו שאפשר להעביר את הקרקע מבלי לבצע את הטיהור ולהשאיר את הטיהור לגורם אחר.

<בצלאל טרייבר: אנחנו כמעט הגענו להסכמות כתובות עם המשרדים השונים.

<בצלאל טרייבר: היה עיכוב.

אמנון כהן: זה גם יותר מהר, יותר יעיל, יותר אפקטיבי וגם צריך לפקח על הגוף הלוקח שיעשה את הדברים יותר מהר כי יש לו אינטרס.

<בצלאל טרייבר: סלח לי אדוני, הוא יעשה את זה ביעילות ובעלות האמיתית.

אמנון כהן: נכון.

<בצלאל טרייבר: אין אינטרס לאף אחד, למעט מי שעומד להשתמש בקרקע, להשתמש בה ולטהר אותה ביעילות ובעלות האמיתית.

אמנון כהן: אנשי הצבא, אתם רוצים לומר משהו?

<בצלאל טרייבר: אני מדבר בשמם.

<בצלאל טרייבר: אני רוצה להשלים עוד שלושה משפטים.

<בצלאל טרייבר: בשטח הזה שפינינו בבח"א 27 נשארו מספר קטעי שטח שנשארים לשימוש משרד הביטחון לצרכים מבצעיים ייעודיים.

<בצלאל טרייבר: אנחנו פועלים בתיאום עם רשות שדות התעופה כדי שהשימוש בהם יימשך.

<בצלאל טרייבר: מעבר לזה, אני כבר אומר לך שאנחנו כבר היום במקומות שאנחנו מפנים לבקשת התעשייה האווירית ורשות שדות התעופה, יש מקומות שאנחנו לא מפנים לבקשתם כי הם רוצים להשתמש בהם בהמשך.

אמנון כהן: אני חושב שכאן עשיתם טעות שלקחתם לעצמכם את הפינוי העילי.

אמנון כהן: אני חושב שהגוף שלוקח, יכול להיות שיש לו שימושים נוספים ויכול היה להשתמש אבל אתה סתם הורס משהו שיכולים היו להשתמש בו.

<יעקב גנות: אנחנו בעצמנו פינינו ואת החשבון נעביר.

<בצלאל טרייבר: היושב ראש, היו הסכמות על פינוי מקרקעין ועם הגישה הזאת נגיע להסכמות הרבה יותר מהירות.

<בצלאל טרייבר: עוד משפט אחד שאני מוכרח לומר ברמה האישית כי אני חושב שהעלו כאן דברים אישיים והרבה מאוד פעמים הם הוזכרו כאן קודם לכן.

<בצלאל טרייבר: אני מתקומם על האמירות כלפי סמנכ"ל וראש אמו"ן שמסר מידע כדי להטעות.

<בצלאל טרייבר: אני לא מסכים לזה ואני מתקומם נגד זה.

<בצלאל טרייבר: מעולם לא מסרתי מידע כדי להטעות.

<בצלאל טרייבר: מסרתי מידע אמיתי.

<בצלאל טרייבר: התקיימו מגעים שוטפים.

אמנון כהן: ממה זה נובע?

אמנון כהן: הרי סתם לא כותבים את זה.

אמנון כהן: זה גוף מאוד מאוד אחראי.

<בצלאל טרייבר: זה נובע מסיבה שאין תיעוד לאותם מגעים אבל אתה שומע כאן גם את נציג מינהל מקרקעי ישראל, גם את נציג רשות שדות התעופה וגם את נציג התעשייה האווירית.

<בצלאל טרייבר: התקיימו מגעים שוטפים.

אמנון כהן: הם לא קיבלו את החומר.

אמנון כהן: הם לא קיבלו את הדוח.

אמנון כהן: הנה, הוא אומר שהוא לא קיבל את הדוח.

<בצלאל טרייבר: לא על זה נאמר שלא הייתי מדויק.

אמנון כהן: גם על זה נאמר שכאילו הסתרתם מידע.

<בצלאל טרייבר: לא.

<בצלאל טרייבר: לא על זה אדוני.

<בצלאל טרייבר: לא נאמר שנמסר מידע כדי להטעות על הדוח אלא נמסר מידע כדי להטעות על כך שמתנהלים מגעים להחזיר את זה AS IS.

<בצלאל טרייבר: על כך זה נאמר.

<יוסי ביינהורן: לא.

<יוסי ביינהורן: אתה טועה.

<יוסי ביינהורן: לא קראת טוב את הדוח אבל אני לא אתעמת אתך.

<יוסי ביינהורן: לא על זה נאמרו הדברים אלא זה נאמר על כך שלכאורה הגעתם להסכמה.

<בצלאל טרייבר: נכון.

<בצלאל טרייבר: אני עומד על זה גם עכשיו.

<יוסי ביינהורן: אתה עומד על זה אבל לא מצאנו דבר שתומך בזה, וזה ב-2010.

אמנון כהן: עוד לא הבשיל.

<בצלאל טרייבר: אדוני ממשרד מבקר המדינה, אני ממליץ לכם לפנות לשר להגנת הסביבה הקודם, לסמנכ"ל הקודם ולמנכ"לית הקודמת ולשאול אותם האם היו הסכמות כי אני יכול להציג את הטיוטות האלה שעברו ביני לבינם מאז 2010 ועד היום.

<יוסי ביינהורן: טיוטות הן לא הסכמות.

<בצלאל טרייבר: אבל היו מגעים.

<בצלאל טרייבר: זה לא נכון שעשיתי דברים כדי להטעות.

<יוסי ביינהורן: מגעים, כתבנו בדוח שיש מגעים.

אמנון כהן: לא צריך להתקומם.

אמנון כהן: אנחנו סומכים גם עליכם, משרד הביטחון, כמי שיש לו משימות חשובות.

אמנון כהן: אם נבחרתם לתפקידים כאלה, בוודאי אתם ראויים וטובים להם.

<בצלאל טרייבר: אנחנו עוסקים בעופות, בארבה, בבניית מתקנים וכולי.

אמנון כהן: המטרה שלנו כאן היא לתקן ליקויים ובתוך מערבולת בה אתה נמצא בפינוי – וכמו שאמרת, מדובר ב-100-120 בסיסים – קורים דברים.

אמנון כהן: בח"א 27 יהווה לך נקודת אור שתפתור לך עוד שלושים-ארבעים בעיות אחרות.

אמנון כהן: הוועדה לביקורת המדינה הועילה לך כי למדנו דברים ועזרנו.

אמנון כהן: אני אומר לך שאני שותף, אני רוצה לעזור לך ואני רוצה להיות גשר בינך לבין משרדים כאלה ואחרים ולסייע לך כדי לפתור את הבעיות כמה שיותר מהר.

אמנון כהן: אני רוצה שבאמת תהיה יעיל ואפקטיבי.

אמנון כהן: אנחנו נעזור.

אמנון כהן: לפעמים הבירוקרטיה שוחקת ולך יש עשרות דברים לטפל בהם.

אמנון כהן: הנה, עברו שש-שבע שנים ואפילו לא הרגשת כי טיפלת אבל זה נמשך ונמרח.

<בצלאל טרייבר: אלה לא שש-שבע שנים אדוני אלא אלה ארבע שנים.

אמנון כהן: מ-2008.

<בצלאל טרייבר: ארבע שנים.

אמנון כהן: ב-2008 התקבלה ההחלטה האחרונה של מינהל מקרקעי ישראל.

אמנון כהן: אנחנו מסכמים את הדיון.

אמנון כהן: בצלאל, אתה תצטרך לעמוד בסיכומים ותעמדו בהם כפי שאתם יודעים לעמוד.

אמנון כהן: אני אומר לך שאני מתעסק כאן

אמנון כהן: בדוחות רבים של משרד מבקר המדינה על השלטון המקומי, על משרדי הממשלה, על חברות ממשלתיות וכולי ואני דווקא נהנה לעבוד עם מערכת הביטחון, עם רשות שדות התעופה והתעשייה האווירית.

אמנון כהן: אלה גופים רציניים ביותר שמפיקים לקחים, לומדים ומתייעלים כמובן בשיתוף עם אחרים.

אמנון כהן: אתם גוף יעיל מאוד ואני מתפלא שלקח שש-שבע שנים לטפל בנושא הזה.

אמנון כהן: אתם עושים את הדברים האלה בזריזות ואולי הנושא הזה נפל בין הכיסאות, שרים התחלפו, אבל אנחנו רואים את זה ברוח טובה.

אמנון כהן: הסיכום הוא כלהלן.

אמנון כהן: אנחנו נקיים דיון המשך ודיון מעקב.

אמנון כהן: אנחנו מבקשים תוך שבועיים לסגור את הנושא של הייתכנות.

<פאני ששפורטה: ביררתי לגבי ההרשאה.

<פאני ששפורטה: זאת הרשאה שהיא בפטור ממכרז וזה כפוף לאישור מועצת מקרקעי ישראל.

<פאני ששפורטה: זה יאושר בישיבת המועצה הקרובה.

<פאני ששפורטה: אנחנו מסיימים את הדיון אבל האישור הסופי יתקבל במועצת מקרקעי ישראל.

אמנון כהן: הוועדה נותנת לכם שבועיים ועוד שבועיים, חודש.

אמנון כהן: אנחנו נקיים דיון מעקב בעוד חודש.

אמנון כהן: זה לגבי נושא הייתכנות.

אמנון כהן: אנחנו מבקשים את רשות שדות התעופה שלפני שאתם נכנסים להליך של בדיקות לעשות עבודת מטה עם רשות המים, המשרד להגנת הסביבה ומשרד הביטחון כדי לראות את כל המכלול.

אמנון כהן: התשתית הקיימת, לא לבזבז עליה כסף.

אמנון כהן: מה שצריך להוסיף, אולי אפילו לקחת את האדם שעשה את העבודה כי אולי יש כבר תשתית מוכנה מה גם שהקרקע דומה.

אמנון כהן: צריך לחסוך בעלויות.

<יעקב גנות: יכול להיות שהסקר של משרד הביטחון פותר.

אמנון כהן: נכון.

אמנון כהן: יכול להיות שהוא מתאים.

אמנון כהן: ישבו אנשי המקצוע וייתנו מסמך מסודר שבמקום מסוים צריך רק להוסיף בדיקה נוספת.

אמנון כהן: בנושא הזה אנחנו מבקשים שתשבו כולכם יחד תוך שבועיים ואנחנו רוצים לקבל את המועד בו תשבו.

אמנון כהן: האוצר צריך לעשות עבודת מטה אצלו ולהחליט על כך שהוא לא מממן עכשיו אלא יהיה קיזוז לאחר ביצוע שלכם.

אמנון כהן: כאשר הסקרים שלכם יהיו מוכנים, הוא יקבל את החומר ותשבו אתו למשא ומתן.

<יעקב גולדמן: החומר מוכן עכשיו.

<יעקב גולדמן: הדוח של אקולוג מוכן ואנחנו יכולים להעביר אותו.

אמנון כהן: נציג האוצר, תוך שבועיים תוכלו לשבת ולבחון את הסוגיה?

אמנון כהן: אתה צריך להביא את זה לדרג של אמיר לוי?

אמנון כהן: מה הפרוצדורה?

אמנון כהן: אני רוצה לדעת מתי אוכל לקיים את הדיון הבא.

<רועי קונפינו: אני מקווה שנוכל לתת תשובה תוך שבועיים.

<רועי קונפינו: אני לא רוצה להתחייב אבל אני מקווה.

אמנון כהן: מי הרמה שמטפלת בנושא הזה ויכולה לקבל החלטה?

אמנון כהן: צריך אישור ממשלה?

אמנון כהן: לא.

אמנון כהן: אני חושב שזה בדרג המקצועי.

<רועי קונפינו: אני מעריך שבתוך האגף אנחנו יכולים לסגור את זה.

אמנון כהן: בסדר.

אמנון כהן: אני מבקש להעביר את החומר.

אמנון כהן: אנחנו מבקשים לעדכן את הוועדה לגבי המועד בו אתם מתכנסים ויושבים ביחד.

אמנון כהן: תבחנו את הסוגיה ותעדכנו את הוועדה במכתב כי אני רוצה לדעת היכן אנחנו עומדים ועל מי ללחוץ.

אמנון כהן: מנהלת הוועדה, תרשמי זאת.

אמנון כהן: אחרי שבחנתם וסגרתם, תאמרו מה ההליך.

אמנון כהן: גם אתם, אחרי שאתם יושבים עם רשות שדות התעופה, תאמרו מה סיכמתם ואיך אתם מתקדמים ותיידעו את הוועדה.

אמנון כהן: מינהל מקרקעי ישראל.

אמנון כהן: אחרי שיש אישור, תיידעו את הוועדה ותאמרו האם זה אישור עקרוני או לא אישור עקרוני, מותנה או לא מותנה וכולי.

אמנון כהן: אני רוצה לדעת איך זה מתקדם.

אמנון כהן: מה רצית להוסיף?

בן משה: רציתי לציין שהדוח של אקולוג שמדובר בו נמצא כנראה בידי התעשייה האווירית ובידי משרד הביטחון ולא הועבר אלינו.

אמנון כהן: אתם תקבלו אותו.

בן משה: יכול להיות שלנו יהיו עוד הערות.

אמנון כהן: בסדר.

אמנון כהן: טוב שיש ועדה כי אתם מדברים אחד עם השני.

אמנון כהן: רשות שדות התעופה, מה שאמרתי לתעשייה האווירית חל גם עליכם.

אמנון כהן: תעבירו את כל החומר.

אמנון כהן: המטרה היא שהכול יהיה מתואם ולא תצטרכו לעשות עוד בדיקות אחרי שסיימתם את הדברים.

אמנון כהן: באמצע חודש יולי אנחנו רוצים לדעת היכן עומדים הדברים.

אמנון כהן: מנהלת הוועדה, תעשי בדיקה מול רשות שדות התעופה, מול התעשייה האווירית, מינהל מקרקעי ישראל, אוצר ומשרד הביטחון.

אמנון כהן: אז נחליט אם צריך מיד דיון המשך או כמו שאמרה רשות שדות התעופה, נקיים את הדיון בעוד שלושה חודשים כי אני רוצה לסיים את כל המכלול.

אמנון כהן: אני לא רוצה להיות תקוע באוצר, תקוע במינהל מקרקעי ישראל, תקוע במקום אחר , אבל אם זה יהיה המצב - בעוד חודש נקיים דיון.

אמנון כהן: אם זה זז, אנחנו לא מתערבים כי אני רוצה שהמערכות יעבדו לבד, אבל אם צריך להתערב, אנחנו נתערב.

אמנון כהן: תודה רבה.

אמנון כהן: נהניתי להיות אתכם.

אמנון כהן: הישיבה נעולה.